Návrh

ZÁKON 

z ............. 2015

o občianskoprávnej zodpovednosti za jadrovú škodu a o jej finančnom krytí a o zmene a doplnení niektorých zákonov

Národná rada Slovenskej republiky sa uzniesla na tomto zákone: 

Čl. I

§ 1
Predmet zákona

Tento zákon upravuje občianskoprávnu zodpovednosť za škodu vzniknutú v príčinnej súvislosti s jadrovou udalosťou, pôsobnosť Úradu jadrového dozoru Slovenskej republiky (ďalej len ,,úrad“) vo vzťahu k uplatňovaniu tohto zákona a pôsobnosť Národnej banky Slovenska vo vzťahu k dohliadaným subjektom finančného trhu pri finančnom krytí zodpovednosti za jadrovú škodu a sankcie za porušenie tohto zákona.

§ 2
Vo veciach občianskoprávnej zodpovednosti za jadrovú škodu sa použijú ustanovenia čl. I ods. 1 písm. a), b), d) až i), k) bod i), l), čl. II ods. 1 až 6, čl. III, čl. IV ods. 1, 4 a 7, čl. V ods. 2 až 4, čl. VI ods. 2, čl. VII ods. 2 až 4, čl. IX ods. 2, čl. X, čl. XI ods. 1 a 3, čl. XII ods. 1 písm. a) a ods. 3, čl. XIV a čl. XVI Viedenského dohovoru o občianskoprávnej zodpovednosti za škody spôsobené jadrovou udalosťou (oznámenie Ministerstva zahraničných vecí Slovenskej republiky č. 70/1996 Z. z. (ďalej len ,,medzinárodná zmluva“) a tento zákon.

§ 3
Vymedzenie niektorých pojmov

Na účely tohto zákona je

a)	jadrovou škodou škoda vzniknutá v príčinnej súvislosti s jadrovou udalosťou podľa ustanovení medzinárodnej zmluvy,
b)	jadrovou udalosťou akákoľvek udalosť podľa ustanovení medzinárodnej zmluvy, 
c)	jadrovým zariadením zariadenie podľa osobitného zákona,)
d)	prevádzkovateľom fyzická osoba alebo právnická osoba, ktorej bolo vydané povolenie na uvádzanie do prevádzky, prevádzku, vyraďovanie jadrového zariadenia alebo na prepravu rádioaktívnych materiálov podľa osobitného zákona,)  okrem povolenia na prevádzku úložísk,)
e)	poistením finančné krytie zodpovednosti za jadrovú škodu vykonávané oprávnenou osobou podľa osobitného zákona) (ďalej len „poskytovateľ poistenia“) a pri splnení ďalších podmienok ustanovených týmto zákonom,
f)	finančnou zábezpekou iný druh finančného krytia) zodpovednosti prevádzkovateľa za jadrovú škodu ako poistenie, ak finančné uspokojenie z takejto finančnej zábezpeky a z neho plynúce uspokojenie práv poškodených na náhradu jadrovej škody je rovnaké ako pri poistení,
g)	prepravou rádioaktívnych materiálov preprava podľa osobitného zákona.)

§ 4
Zodpovednosť prevádzkovateľa

(1)	Prevádzkovateľ zodpovedá za každú jadrovú škodu, ktorá vznikla ako dôsledok jadrovej udalosti v jeho jadrovom zariadení, s výnimkou prípadov ustanovených v odseku 2.

(2)	Prevádzkovateľ nezodpovedá za jadrovú škodu, ktorá vznikla v dôsledku jadrovej udalosti v jeho jadrovom zariadením, ktorá je priamym následkom ozbrojeného konfliktu, vojenských akcií, občianskej vojny, povstania alebo závažnej prírodnej katastrofy výnimočného charakteru.

(3)	Zodpovednosť za jadrovú škodu nie je možné zmluvným alebo iným spôsobom previesť na inú osobu, ak odsek 4 neustanovuje inak.  

(4)	Ak ide o prepravu rádioaktívnych materiálov je možné, so súhlasom úradu na základe žiadosti dopravcu doloženej súhlasom prevádzkovateľa jadrového zariadenia, z ktorého alebo do ktorého sa prepravujú rádioaktívne materiály, považovať dopravcu za prevádzkovateľa s ohľadom na danú prepravu rádioaktívnych materiálov.) V takom prípade prevádzkovateľ postupuje podľa medzinárodnej zmluvy. Osvedčenie o krytí zodpovednosti za jadrovú škodu vydané poskytovateľom poistenia alebo poskytovateľom inej finančnej zábezpeky musí byť dodané prevádzkovateľovi.

(5)	Ak jadrovú škodu spôsobili viacerí prevádzkovatelia, zodpovedajú za túto jadrovú škodu podľa ustanovenia medzinárodnej zmluvy a ak ide o vyrovnanie medzi týmito prevádzkovateľmi, zodpovedajú za ňu podľa svojej účasti na spôsobenej škode.

(6)	Ak jadrovú udalosť spôsobil jeden prevádzkovateľ viacerými svojimi jadrovými zariadeniami, zodpovedá prevádzkovateľ za každé jadrové zariadenie do limitu zodpovednosti podľa § 5 ods. 1, 2 alebo ods. 3, s výnimkou ak je splnená podmienka podľa odseku 7.

(7)	Za jedno jadrové zariadenie sa považuje aj viac jadrových zariadení rôzneho účelu alebo životného cyklu, ktoré majú jedného prevádzkovateľa a zároveň je pre ne schválený spoločný vnútorný havarijný plán.) 

(8)	Ak je viacero jadrových zariadení podľa odseku 7 považovaných za jedno jadrové zariadenie musia mať jeden spoločný limit zodpovednosti podľa § 5 ods. 1, 2 alebo ods. 3, ktorý je rovnaký ako najvyšší limit zodpovednosti jednotlivého jadrového zariadenia z týchto viacerých jadrových zariadení.

(9)	Prevádzkovateľ sa môže úplne alebo čiastočne zbaviť povinnosti nahradiť škodu, ak preukáže, že jadrová škoda vznikla úplne alebo čiastočne následkom hrubej nedbanlivosti poškodeného vo vzťahu k následkom, obsahu a rozsahu utrpenej škody v dôsledku jeho nedbanlivostného konania alebo opomenutia alebo z konania alebo opomenutia poškodeného s úmyslom spôsobiť jadrovú škodu.

§ 5
Limity zodpovednosti prevádzkovateľa

(1)	Prevádzkovateľ zodpovedá v etape uvádzania do prevádzky) a v etape prevádzky9) každého jadrového zariadenia 
a)	s jadrovým reaktorom alebo jadrovými reaktormi,) slúžiacimi na energetické účely najviac v rozsahu 300 000 000 eur za každú jadrovú udalosť, v dôsledku ktorej vznikla jadrová škoda, 
b)	s jadrovým reaktorom alebo jadrovými reaktormi,10) slúžiacimi výlučne na vedecké, pedagogické alebo výskumné účely najviac v rozsahu 185 000 000 eur za každú jadrovú udalosť, v dôsledku ktorej vznikla jadrová škoda,
c)	na nakladanie s jadrovými materiálmi, na nakladanie s vyhoretým jadrovým palivom) alebo na skladovanie, úpravu, spracovanie rádioaktívnych odpadov) najviac v rozsahu 185 000 000 eur za každú jadrovú udalosť, v dôsledku ktorej vznikla jadrová škoda.

(2)	Prevádzkovateľ zodpovedá za jadrovú škodu v etape vyraďovania) každého jadrového zariadenia podľa odseku 1 najviac v rozsahu 185 000 000 eur za každú jadrovú udalosť, v dôsledku ktorej vznikla jadrová škoda.

(3)	Prevádzkovateľ zodpovedá za jadrovú škodu pri každej preprave rádioaktívnych materiálov najviac v rozsahu 185 000 000 eur za každú jadrovú udalosť, v dôsledku ktorej vznikla jadrová škoda.

(4)	Ak je prevádzkovateľ zároveň držiteľom povolenia na prepravu rádioaktívnych materiálov podľa osobitného zákona,)  zodpovednosť za jadrovú škodu pri každej preprave rádioaktívnych materiálov za každú jadrovú udalosť, v dôsledku ktorej vznikla jadrová škoda, je krytá v rozsahu podľa odseku 1 a 2 a spadá do krytia zodpovednosti za jadrovú škodu pre jadrové zariadenie, z ktorého alebo do ktorého sa preprava rádioaktívnych materiálov uskutočňuje. 

(5)	Zo zodpovednosti za jadrovú škodu a z povinnosti kryť zodpovednosť za jadrovú škodu poistením alebo finančnou zábezpekou je 

a)	vyňatá preprava rádioaktívnych materiálov takého malého množstva alebo takej nízkej aktivity, pri ktorej je nízke riziko jadrovej škody,
b)	vyňaté každé jadrové zariadenie pri uvádzaní do prevádzky, v prevádzke alebo vo vyraďovaní ak sa v ňom nenachádza čerstvé jadrové palivo alebo vyhoreté jadrové palivo  a zároveň ak sa v ňom nachádzajú jadrové materiály alebo rádioaktívne odpady takého malého množstva alebo takej nízkej aktivity, pri ktorej je nízke riziko jadrovej škody.

(6)	Zoznam materiálov podľa odseku 5, ich množstvá a ich fyzikálne a chemické parametre, odôvodňujúce nízke riziko vzniku jadrovej škody, ustanoví všeobecne záväzný právny predpis, ktorý vydá úrad. 

§ 6
Finančné krytie zodpovednosti za jadrovú škodu

(1)	Prevádzkovateľ je povinný kryť svoju zodpovednosť za jadrovú škodu do limitu zodpovednosti podľa § 5 ods. 1, 2 alebo ods. 3 poistením alebo finančnou zábezpekou. Na finančnú zábezpeku nemôžu byť použité verejné prostriedky.

(2)	Finančnou zábezpekou môže byť 	
a)	ručenie tuzemskou právnickou osobou alebo zahraničnou právnickou osobou združujúcou finančné prostriedky viacerých prevádzkovateľov, vrátane zahraničných prevádzkovateľov, 
b)	banková záruka poskytnutá bankou alebo pobočkou zahraničnej banky podľa osobitného zákona,)
c)	na tento účel vinkulovaná výplata vkladu v banke alebo v pobočke zahraničnej banky,16) alebo
d)	akákoľvek iná forma zábezpeky ako v písmenách a) až c), ktorá zabezpečuje finančné krytie zodpovednosti za jadrovú škodu rovnocenne ako finančná zábezpeka podľa písmen a) až c).

(3)	Krytie zodpovednosti za jadrovú škodu podľa odseku 1 môže byť zabezpečované v plnom rozsahu poistením, alebo v plnom rozsahu finančnou zábezpekou podľa odseku 2 alebo kombináciou poistenia a finančnej zábezpeky, pričom vždy musí byť splnená podmienka celkového krytia zodpovednosti za jadrovú škodu najmenej do limitu zodpovednosti podľa § 5 ods. 1, 2 alebo ods. 3.

(4)	Ak je krytie zodpovednosti zabezpečené finančnou zábezpekou podľa odseku 2, poskytovateľ finančnej zábezpeky alebo prevádzkovateľ musí byť schopný poskytnúť  finančné zabezpečenie a porovnateľné činnosti vyžadované pri nahlasovaní a registrácii jadrových škôd, ohliadaní a určovaní rozsahu jadrovej škody, včasnosti uspokojovania nárokov na náhradu jadrovej škody a vyplácaní odškodnenia za jadrové škody v takom rozsahu, v akom ich poskytuje oprávnený poskytovateľ poistenia.

(5)	Ak je krytie zodpovednosti zabezpečené poistením, toto poistenie musí byť poskytnuté nezávislou právnickou osobou na to oprávnenou podľa osobitného zákona.4) Nezávislosť poskytovateľa poistenia je zabezpečená tak, že prevádzkovateľ, ktorý s poskytovateľom poistenia uzatvára poistnú zmluvu, nemôže tohto poskytovateľa poistenia ovládať.)

(6)	Poistenie sa uzatvára alebo finančná zábezpeka musí byť dohodnutá pre všetky jadrové zariadenia alebo pre všetky prepravy rádioaktívnych materiálov tak, aby bola splnená podmienka krytia najmenej do limitu zodpovednosti podľa § 5 ods. 1, 2 alebo ods. 3 pre každú jadrovú udalosť v každom jadrovom zariadení s následkom jadrovej škody alebo pre každú jadrovú udalosť pri každej preprave rádioaktívnych materiálov s následkom jadrovej škody.

(7)	Poistenie musí byť uzatvorené tak, aby krylo zodpovednosť prevádzkovateľa za jadrovú škodu aj vzhľadom na nároky, ktoré budú uplatnené do desať rokov odo dňa vzniku jadrovej udalosti. Finančná zábezpeka musí byť dohodnutá tak, aby trvala v deň jadrovej udalosti, v dôsledku ktorej vznikla jadrová škoda a aby z nej bolo možné uspokojiť nároky uplatnené do desať rokov odo dňa vzniku jadrovej udalosti.

(8)	Poistenie sa uzatvára alebo finančná zábezpeka je dohodnutá samostatne pre etapu uvádzania do prevádzky, samostatne pre prevádzku jadrového zariadenia, samostatne pre vyraďovanie jadrového zariadenia a samostatne pre prepravu rádioaktívnych materiálov. To neplatí pri preprave rádioaktívnych materiálov, ak je ten istý prevádzkovateľ zároveň držiteľom povolenia na prepravu rádioaktívnych materiálov a je splnená podmienka podľa § 5 ods. 4. 

(9)	Na účely zodpovednosti za jadrovú škodu a jej finančného krytia platí, že uvádzanie do prevádzky a prevádzka jadrového zariadenia, ako aj vyraďovanie jadrového zariadenia v sebe zahŕňa aj nakladanie s jadrovými materiálmi, prepravu a nakladanie s vyhoretým jadrovým palivom alebo prepravu a nakladanie s rádioaktívnymi odpadmi a prepravu rádioaktívnych materiálov. Prevádzkovateľ nemusí uzatvárať osobitné poistenie alebo dohodnúť osobitnú finančnú zábezpeku na prepravu a nakladanie s jadrovým materiálom, vyhoretým jadrovým palivom alebo rádioaktívnym odpadom, ak už má uzatvorenú poistnú zmluvu alebo inú finančnú zábezpeku pre existujúce jadrové zariadenie uvádzané do prevádzky, prevádzkované alebo vo vyraďovaní.

(10)	Finančné prostriedky poskytnuté z poistenia alebo z  finančnej zábezpeky sa poskytnú výlučne na účely náhrady jadrovej škody. Finančné prostriedky poskytnuté z poistenia alebo finančnej zábezpeky nie je možné použiť na náhradu škody vzniknutej na jadrovom zariadení, alebo na akomkoľvek majetku nachádzajúcom sa na pozemku tohto jadrového zariadenia, a ktorý sa používa alebo sa má používať v súvislosti s týmto jadrovým zariadením, alebo na dopravnom prostriedku, ktorý v čase udalosti prepravoval rádioaktívny materiál, ktorý túto udalosť spôsobil.

(11)	Ak žiadna oprávnená osoba podľa odseku 5 nebude schopná alebo ochotná poskytnúť poistenie, prevádzkovateľ musí zabezpečiť krytie zodpovednosti do limitu zodpovednosti podľa § 5 ods. 1, 2 alebo ods. 3 v celom rozsahu finančnou zábezpekou.

§ 7
Uplatňovanie práva na náhradu jadrovej škody a rozdelenie náhrady jadrovej škody

(1)	Poškodený, v prípade smrti poškodeného jeho dedič,) a v prípade právnickej osoby jej právny nástupca, uplatňuje právo na náhradu jadrovej škody u prevádzkovateľa. 

(2)	Poškodený, v prípade smrti poškodeného jeho dedič,17) a v prípade právnickej osoby jej právny nástupca, je povinný pri uplatňovaní práva na náhradu jadrovej škody preukázať vznik a rozsah jadrovej škody a príčinnú súvislosť medzi jadrovou udalosťou a jadrovou škodou.

(3)	Prevádzkovateľ sa zbaví zodpovednosti za jadrovú škodu, ak preukáže, že škoda nevznikla v príčinnej súvislosti s jadrovou udalosťou.

(4)	Rozdelenie náhrady jadrovej škody pri uspokojovaní nárokov na náhradu jadrovej škody je takéto:
a)	50% z finančného objemu určeného na krytie zodpovednosti za jadrovú škodu podľa § 5 ods. 1, 2 alebo ods. 3 sa alokuje na úplnú alebo pomernú náhradu jadrovej škody, ktorá bola uplatnená do konca šiesteho mesiaca odo dňa vzniku jadrovej udalosti, v dôsledku ktorej jadrová škoda vznikla,
b)	ďalších 30% z finančného objemu určeného na krytie zodpovednosti za jadrovú škodu podľa § 5 ods. 1, 2 alebo ods. 3 a nevyčerpaná časť objemu podľa písmena a) sa alokuje na úplnú alebo pomernú náhradu jadrovej škody, ktorá bola uplatnená od začiatku siedmeho mesiaca do konca 24. mesiaca odo dňa vzniku jadrovej udalosti, v dôsledku ktorej jadrová škoda vznikla,
c)	ďalších 20% z finančného objemu určeného na krytie zodpovednosti za jadrovú škodu podľa § 5 ods. 1, 2 alebo ods. 3 a nevyčerpaná časť objemu podľa písmena b) sa alokuje na úplnú alebo pomernú náhradu jadrovej škody, ktorá bola uplatnená od začiatku 25. mesiaca do konca desiateho roka odo dňa vzniku jadrovej udalosti, v dôsledku ktorej jadrová škoda vznikla.

(5)	 Nárok na náhradu jadrovej škody bude uspokojený pomerne v pomere všetkých nárokov na náhradu jadrovej škody k finančnému objemu alokovanému na ich uspokojenie v danom časovom období podľa odseku 4. Ak nedôjde k vyčerpaniu finančného krytia celého limitu zodpovednosti podľa § 5 ods. 1, 2 alebo ods. 3 postupom podľa odseku 4, pričom v niektorom období bola náhrada jadrovej škody pre prečerpanie alokovaného finančného objemu len pomerná, po uplynutí desiatich rokov od jadrovej udalosti, v dôsledku ktorej jadrová škoda vznikla, dôjde k zúčtovaniu a prípadnému úplnému alebo pomernému doplateniu všetkých uplatnených nárokov.

(6)	Príslušným súdom v prvom stupni na konanie vo veci náhrady jadrovej škody je okresný súd ustanovený osobitným zákonom.)

(7)	Na konanie o opravných prostriedkoch vo veciach podľa odseku 6 je krajský súd ustanovený osobitným zákonom.18)

§ 8
Premlčacia lehota a prekluzívna lehota

(1)	Právo na náhradu jadrovej škody sa premlčí, ak poškodený alebo jeho dedič, alebo právnická osoba alebo jej právny nástupca, ktorá utrpela jadrovú škodu, neuplatnila právo na jej náhradu do troch rokov odo dňa, keď sa dozvedela alebo mohla dozvedieť o jadrovej škode a o tom, kto za ňu zodpovedá.

(2)	Právo na náhradu jadrovej škody zaniká, ak sa neuplatní najneskôr do desiatich rokov odo dňa jadrovej udalosti, v dôsledku ktorej vznikla jadrová škoda.

(3)	Na uplatnenie práva na náhradu jadrovej škody sa nevzťahujú premlčacie lehoty podľa osobitného zákona.)

§ 9
Preukazovanie finančného krytia zodpovednosti za jadrovú škodu

(1)	Žiadateľ o povolenie podľa osobitného zákona) je povinný úradu predložiť doklad o zabezpečení finančného krytia zodpovednosti za jadrovú škodu v konaní o vydanie povolenia vo forme a spôsobom ustanoveným podľa osobitného zákona.) Z tohto dokladu musí byť zrejmé, že poistná zmluva bude účinná alebo finančné zabezpečenie bude účinné najneskôr ku dňu právoplatnosti povolenia a bude kryť zodpovednosť za jadrovú škodu v limitoch zodpovednosti podľa § 5 ods. 1, 2 alebo ods. 3 a spôsobmi podľa § 6.

(2)	Uvádzať do prevádzky, prevádzkovať a vyraďovať jadrové zariadenie alebo prepravovať rádioaktívne materiály bez finančného krytia zodpovednosti za jadrovú škodu do limitu zodpovednosti podľa § 5 ods. 1, 2 alebo ods. 3 je zakázané.

(3)	Prevádzkovateľ, poskytovateľ poistenia alebo poskytovateľ finančnej zábezpeky, sú nezávisle od seba povinní oznamovať úradu podstatné zmeny v poistení alebo podstatné zmeny vo finančnej zábezpeke spočívajúce najmä v ukončení príslušnej zmluvy, zmene dĺžky doby poistenia alebo trvania finančnej zábezpeky, akejkoľvek zmene výšky limitu poistného plnenia alebo finančnej zábezpeky, podmienkach uvoľnenia alebo výplaty poistného plnenia alebo iného plnenia z finančnej zábezpeky, zmene spôsobu spoločného ručenia alebo zmene, ktorá má vplyv na plnenie záväzkov vyplývajúcich z medzinárodných zmlúv, ktorými je Slovenská republika viazaná,) písomným oznámením najneskôr 15 dní odo dňa účinnosti takejto podstatnej zmeny v poistení alebo vo finančnej zábezpeke. 

(4)	V prípade ukončenia predchádzajúceho spôsobu finančného krytia zodpovednosti za jadrovú škodu je prevádzkovateľ povinný zabezpečiť nasledujúce finančné krytie zodpovednosti za jadrovú škodu tak, aby krytie zodpovednosti za jadrovú škodu bolo nepretržité v súlade s týmto zákonom a túto skutočnosť preukázať úradu do 15 dní odo dňa účinnosti zmeny.

(5)	Doklady a informácie podľa odsekov 1 a 4 sa úradu doručujú elektronickými prostriedkami podpísané zaručeným elektronickým podpisom) alebo v listinnej podobe doporučenou zásielkou. Lehota sa považuje za zachovanú, ak bol doklad alebo oznámenie v posledný deň lehoty odovzdané na poštovú prepravu alebo odoslané elektronicky podpísané zaručeným elektronickým podpisom.23)

(6)	Úrad je povinný v konaní o vydanie povolenia podľa osobitného zákona) pri posudzovaní dokladu o krytí zodpovednosti za jadrovú škodu vyžiadať si od Národnej banky Slovenska informáciu o oprávnenosti navrhovanej osoby, označenej ako poskytovateľ poistenia alebo poskytovateľ finančnej zábezpeky, takéto poistenie alebo finančnú zábezpeku poskytovať.

(7)	 Ak poskytovateľ poistenia alebo finančnej zábezpeky nie je dohliadaným subjektom, nad ktorým vykonáva dohľad Národná banka Slovenska,) ale je dohliadaným subjektom finančného trhu, nad ktorým vykonáva dohľad príslušný orgán dohľadu v štáte, v ktorom má poskytovateľ poistenia alebo finančnej zábezpeky sídlo alebo trvalý pobyt, žiadateľ o povolenie je povinný spolu s dokladom o poistení alebo o finančnej zábezpeke predložiť úradu aj informáciu príslušného orgánu dohľadu o oprávnenosti navrhovanej osoby poskytovať poistenie alebo finančnú zábezpeku na území Slovenskej republiky.

(8)	Ak ide o viacerých poskytovateľov poistenia alebo viacerých poskytovateľov finančnej zábezpeky je potrebná informácia podľa odsekov 6 a 7 o oprávnenosti všetkých navrhovaných osôb poskytovať poistenie alebo finančnú zábezpeku.

(9)	Národná banka Slovenska je na požiadanie úradu podľa odseku 6 povinná vydať informáciu do 30 dní odo dňa doručenia žiadosti úradu.

(10)	Ak z informácie podľa odseku 6 a 9 vyplýva, že navrhovaný poskytovateľ poistenia alebo finančnej zábezpeky nie je oprávnený poskytovať poistenie alebo finančnú zábezpeku na krytie zodpovednosti za jadrovú škodu v Slovenskej republike, úrad zastaví konanie o povolenie podľa osobitného zákona.) Pri kombinácii krytia zodpovednosti za jadrovú škodu spôsobmi podľa § 6 ods. 1 až 3 musí byť podmienka oprávnenosti osoby poskytovať poistenie alebo oprávnenosti osoby poskytovať finančnú zábezpeku  splnená pri každom spôsobe krytia zodpovednosti za jadrovú škodu súbežne tak, aby bola splnená podmienka celkového finančného krytia do limitu zodpovednosti podľa  § 5 ods. 1, 2 alebo ods. 3.

(11)	Doklady o zabezpečení finančného krytia zodpovednosti za jadrovú škodu vrátane ich zmien, dodatkov a doplnkov sú verejne prístupné dokumenty. Úrad je povinný vykonať ich zverejnenie do 7 dní od ich doručenia podľa odseku 1 na svojom webovom sídle po vylúčení informácií obsahujúcich obchodné tajomstvo.

§ 10
Oznámenie o vzniku jadrovej udalosti

(1)	Spôsob oznamovania jadrovej udalosti prevádzkovateľom je upravený osobitnými predpismi.) 

(2)	Úrad je povinný na účely tohto zákona najneskôr do 24 hodín od času, kedy sa od prevádzkovateľa dozvedel, že bol prevádzkovateľom vyhlásený 3. stupeň - núdzový stav v okolí jadrového zariadenia,) uviesť na svojom webovom sídle a vo verejných  oznamovacích prostriedkoch oznámenie o vzniku jadrovej udalosti na jadrovom zariadení, o dátume vzniku jadrovej udalosti a na ktorom jadrovom zariadení prišlo k jadrovej udalosti. Úrad bezodkladne doručí písomné oznámenie o vzniku jadrovej udalosti a o tom, na ktorom jadrovom zariadení prišlo k jadrovej udalosti a o prevádzkovateľovi tohto jadrového zariadenia, všetkým  okresným úradom v sídle kraja v Slovenskej republike.

(3)	Úrad je povinný na účely tohto zákona najneskôr do 24 hodín od času, kedy sa od prevádzkovateľa dozvedel o nehode alebo havárii pri preprave rádioaktívnych materiálov,) uviesť na svojom webovom sídle a vo verejných  oznamovacích prostriedkoch oznámenie o vzniku jadrovej udalosti pri preprave rádioaktívnych materiálov, o dátume a mieste vzniku jadrovej udalosti. Úrad bezodkladne doručí písomné oznámenie o vzniku jadrovej udalosti pri preprave rádioaktívnych materiálov a o tom kto bol prevádzkovateľ pri preprave rádioaktívnych materiálov všetkým  okresným úradom v sídle kraja v Slovenskej republike.

(4)	V oznámení o vzniku jadrovej udalosti podľa odseku 2 alebo 3, úrad uvedie deň, mesiac a rok vzniku jadrovej udalosti, miesto vzniku jadrovej udalosti vymedzením jadrového zariadenia, v ktorom jadrová udalosť nastala alebo určením miesta, na ktorom došlo k jadrovej udalosti pri preprave rádioaktívnych materiálov, názov, sídlo, identifikačné číslo a údaje o zápise v obchodnom registri alebo obdobnom registri osoby, ktorá je prevádzkovateľom tohto jadrového zariadenia alebo ktorá je prevádzkovateľom pri udalosti pri preprave rádioaktívnych materiálov. Súčasťou oznámenia sú i ďalšie informácie, najmä predbežné vyjadrenie o predpoklade vzniku jadrovej škody v dôsledku tejto jadrovej udalosti.

(5)	Okresný úrad v sídle kraja je povinný oznámenie podľa odsekov 2, 3 alebo odseku 4 bezodkladne rozoslať do miest a obcí spadajúcich do územného obvodu kraja. Obce a mestá sú povinné na úradnej tabuli vyvesiť toto oznámenie a uverejniť ho aj iným spôsobom v mieste obvyklým.

§ 11
Správne delikty a sankcie

(1)	Za porušenie povinností podľa § 6 ods. 1 a zákazu podľa § 9 ods. 2, úrad uloží prevádzkovateľovi pokutu od 100 000 eur do 1 000 000 eur. 

(2)	Za porušenie oznamovacej povinnosti podľa § 9 ods. 3, úrad uloží prevádzkovateľovi pokutu od 5 000 eur do 20 000 eur.

(3)	Prevádzkovateľovi, ktorý nevykonal v určenej lehote nápravu nedostatkov, za ktoré mu bola uložená pokuta, možno uložiť ďalšiu pokutu až do výšky dvojnásobku pokuty, ktorú je možné uložiť  alebo tomuto prevádzkovateľovi odobrať povolenie podľa osobitného zákona.)

(4)	Pokuty sú príjmom Národného jadrového fondu na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi.)

(5)	Konanie o uloženie pokuty podľa odsekov 1 a 2 možno začať do jedného roka odo dňa, keď úrad zistil porušenie povinnosti, najneskôr však do troch rokov odo dňa, keď k porušeniu povinnosti došlo.

(6)	Pri ukladaní pokuty a určení jej výšky podľa odsekov 1 a 2 sa prihliada najmä na závažnosť, spôsob, čas trvania a možné následky porušenia povinností, na spoluprácu a prístup prevádzkovateľa pri odstraňovaní následkov nedostatkov a k prijatým opatreniam. V odôvodnených prípadoch môže úrad od uloženia pokuty upustiť.

(7)	Uložením pokuty prevádzkovateľovi zostáva nedotknutá jeho trestná zodpovednosť, ako aj trestná zodpovednosť jeho zamestnancov.

(8)	Ak si oznamovaciu povinnosť podľa § 9 ods. 3 nesplní poskytovateľ poistenia alebo poskytovateľ finančnej zábezpeky, nad ktorými vykonáva dohľad Národná banka Slovenska, úrad zašle písomný podnet Národnej banke Slovenska na začatie konania o uloženie sankcie podľa osobitného zákona.)

(9)	Ak si oznamovaciu povinnosť podľa § 9 ods. 3 nesplní poskytovateľ poistenia alebo poskytovateľ finančnej zábezpeky, nad ktorými nevykonáva dohľad Národná banka Slovenska, úrad zašle písomný podnet o takomto porušení orgánu do kompetencie ktorého patrí poskytovateľ poistenia alebo poskytovateľ finančnej zábezpeky a požiada o súčinnosť Národnú banku Slovenska.

(10)	Na konanie úradu o uložení pokuty podľa tohto zákona sa použijú ustanovenia všeobecného zákona o správnom konaní.

§ 12

Úrad vo svojej pôsobnosti a prostredníctvom svojich právomocí podľa osobitných zákonov) vykonáva aj kontrolu plnenia tohto zákona. 

§ 13

Ak tento zákon neustanovuje inak, na právne vzťahy zo zodpovednosti za jadrovú škodu sa vzťahujú ustanovenia Občianskeho zákonníka.

Prechodné a zrušovacie ustanovenia
§ 14

Prevádzkovatelia predložia úradu písomný doklad o zabezpečení finančného krytia zodpovednosti za jadrovú škodu v súlade s týmto zákonom do 15. januára 2016.

§ 15

Zrušuje sa vyhláška Úradu jadrového dozoru Slovenskej republiky č. 47/2006 Z. z. o podrobnostiach o maximálnych limitách množstiev jadrových materiálov a rádioaktívnych odpadov, pri ktorých sa nepredpokladá vznik jadrovej škody.

Čl. II

Zákon č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 143/2002 Z. z., zákona č. 411/2002 Z. z., zákona č. 465/2002 Z. z., zákona č. 139/2003 Z. z., zákona č. 453/2003 Z. z., zákona č. 523/2003 Z. z., zákona č. 215/2004 Z. z., zákona č. 351/2004 Z. z., zákona č. 405/2004 Z. z., zákona č. 585/2004 Z. z., zákona č. 654/2004 Z. z., zákona č. 78/2005 Z. z., zákona č. 172/2005 Z. z., zákona č. 474/2005 Z. z., zákona č. 231/2006 Z. z., zákona č. 678/2006 Z. z., zákona č. 103/2007 Z. z., zákona č. 218/2007 Z. z., zákona č. 456/2007 Z. z., zákona č. 568/2007 Z. z., zákona č. 617/2007 Z. z., zákona č. 165/2008 Z. z., zákona č. 408/2008 Z. z., zákona č. 583/2008 Z. z., zákona č. 70/2009 Z. z., zákona č. 165/2009 Z. z., zákona č. 400/2009 Z. z., zákona č. 403/2009 Z. z., zákona č. 505/2009 Z. z., zákona č. 557/2009 Z. z., zákona č. 570/2009 Z. z., zákona č. 37/2010 Z. z., zákona č. 372/2010 Z. z. zákona č. 403/2010 Z. z., zákona č. 547/2010 Z. z., zákona č. 392/2011 Z. z., zákona č. 287/2012 Z. z., zákona č. 60/2013 Z. z., zákona č. 311/2013 Z. z. a zákona č. 313/2013 Z. z.  sa dopĺňa takto:

1.	V § 29 ods. 2 sa na konci pripájajú tieto slová: ,,a občianskoprávnej zodpovednosti za jadrové škody v rozsahu podľa osobitného zákona.1d)“.

Poznámka pod čiarou k odkazu 1d) znie:
,,1d) Zákon č. .../2015 Z. z. o občianskoprávnej zodpovednosti za jadrovú škodu a o jej finančnom krytí a o zmene a doplnení niektorých zákonov.“.
 
Čl. III

Zákon č. 541/2004 Z. z. o mierovom využívaní jadrovej energie (atómový zákon) a o zmene  a doplnení niektorých zákonov v znení zákona č. 238/2006 Z. z., zákona č 21/2007 Z. z., zákona č. 94/2007 Z. z., zákona č. 335/2007 Z. z., zákona č. 408/2008 Z. z., zákona č. 120/2010 Z. z., zákona č. 145/2010 Z. z., zákona č. 350/2011 Z. z. a zákona č. 143/2013 Z. z. sa mení a dopĺňa takto:

1.	Slová ,,Štátny fond likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi“ vo všetkých tvaroch sa v celom texte zákona nahrádzajú slovami ,,Národný jadrový fond na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi“ v príslušnom tvare.

2.	V § 1 ods. 1 sa vypúšťa písmeno h). 
Doterajšie písmená i) a j) sa označujú ako písmená h) a i).

3.	V § 2 písm. f) sa vypúšťajú slová ,,okrem siedmej časti tohto zákona,“.

4.	V § 4 sa odsek 1 dopĺňa písmenami r) a s), ktoré  znejú:
,,r)  kontroluje dodržiavanie povinností vyplývajúcich z osobitného zákona,7b)
  s)  vydáva osvedčenie o prevádzkovateľovi podľa osobitného zákona.7c)“.

Poznámky pod čiarou k odkazom 7b a 7c znejú:

,,7b) Zákon č. .../2015 Z. z. o občianskoprávnej zodpovednosti za jadrovú škodu a o jej finančnom krytí a o zmene a doplnení niektorých zákonov.
  7c) § 4 ods. 3 zákona č. ....../2015 Z. z.“.

5.	V § 8 sa za odsek 8 vkladá nový odsek 9, ktorý znie:

,,(9) Ustanovenia odsekov 7 a 8 sa primerane použijú aj vtedy, ak žiadateľ nepredložil doklad o poistení alebo finančnej zábezpeke podľa osobitého zákona11aa) alebo podľa vyjadrenia Národnej banky Slovenska alebo iného orgánu podľa osobitného zákona11ab) osoba uvedená ako poskytovateľ poistenia alebo finančnej zábezpeky nie je oprávnená takéto poistenie alebo finančnú zábezpeku poskytovať podľa osobitného zákona11ab)“.

Poznámky pod čiarou k odkazom 11aa a 11ab znejú:

,,11aa) § 9 ods. 1 zákona č. .../2015 Z. z.
   11ab) § 9 ods. 5 až 8 zákona č. .../2015 Z. z.“.

Doterajší odsek 9 sa označuje ako odsek 10.

6.	§ 29 a 30 sa vypúšťajú

7.	V §34 ods. 11 sa slová ,,Výnosy z pokút“ nahrádza slovom ,,Pokuty“.

8.	V prílohe č. 1 bod C. písm. n) sa na konci pripájajú tieto slová: ,,podľa osobitného zákona,7b)“.

9.	 V prílohe č. 1 bod D. písm. h) sa na konci pripájajú tieto slová: ,,podľa osobitného zákona,7b)“. 

10.	V prílohe č. 2 bod A. písm. g) sa na konci pripájajú tieto slová: ,,podľa osobitného zákona,7b)“.

Čl. IV
Zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení zákona č. 428/2004 Z. z. z., zákon č. 757/2004 Z. z., zákona č. 511/2007 Z. z., zákona č. 517/2008 Z. z., zákona č. 59/2009 Z. z., nálezu č. 290/2009 Z. z., zákona č. 291/2009 Z. z., zákona č. 503/2009 Z. z., zákona č. 332/2011 Z. z., zákona č. 348/2011 Z. z., zákona č. 388/2011 Z. z., zákona č. 75/2013 Z. z. a zákona č. 495/2013 Z. z. sa dopĺňa takto:

Za § 14d sa vkladá § 14e, ktorý vrátane nadpisu znie:

,,14e
Súd s agendou konania vo veci náhrady jadrovej škody

(1)	Príslušným súdom na konanie vo veci náhrady škody, ktorá vznikla v príčinnej súvislosti s jadrovou udalosťou1ac) je Okresný súd Nitra; jeho obvodom je celé územie Slovenskej republiky.
(2)	Na konanie o opravných prostriedkoch vo veciach podľa odseku 1 je príslušný Krajský súd v Nitre.“.

Poznámka pod čiarou k odkazu 1ac znie:

,,1ac) Zákon č. .../2015 Z. z. o občianskoprávnej zodpovednosti za jadrovú škodu a o jej finančnom krytí a o zmene a doplnení niektorých zákonov.“.

Čl. V

Tento zákon nadobúda účinnosť 1. januára 2016.